Klein spanne staan hul man in Wêreldbeker-toernooiFoto: (Kyodo News via AP) Die statistieke sal jou vertel dat die topspanne van die Noordelike en die Suidelike Halfrond sake in die kwarteindronde van vanjaar se Wêreldbekertoernooi sal uitspook, maar ŉ mens wil ŉ lansie breek vir die kleiner spanne wat die toernooi Sondag vol opwinding afgesluit het. Dis hoekom dit so jammer is dat die kragmeting in Kamaisji tussen Namibië en Kanada vanweë tifoon Hagibis afgelas is, want dit het een van die spanne die kans ontneem om met ŉ oorwinning te eindig. Vir vier jaar is daar beplan en uitgesien na die groot dag, daar moes hordes kwalifiserende wedstryde gespeel word, vir vier jaar is daar gedroom van ŉ WB-oorwinning en toe gryp die natuur in. Tog het Tonga, een van die ander kleintjies, sy kans behoorlik aangegryp deur die VSA met 31 – 19 in Higasjiosaka te klop. Foto: (AP Photo/Aaron Favila) Uruguay, wat met 13 – 35 teen Wallis in Koemamoto verloor het, het ook getoon dat die gaping tussen die topagt en die res van die spanne verklein het. Dit was Tonga se negende opeenvolgende oorwinning oor die Amerikaanse Arende nadat hy skaars ses weke gelede met 7 – 92 deur die All Blacks vermorsel is. Tonga het oor die afgelope maand met rasse skrede verbeter en namate die toernooi gevorder het, hul spelpeil gelig. Laat dit ŉ les vir die besluitnemers wees, want in plaas daarvan om spanne soos die All Blacks, die Wallabies, Engeland en Frankryk toe te laat om die eilandspanne van hul beste spelers te stroop, is dit hoogtyd dat rugby in Fidji, Samoa, Tonga, Uruguay en die VSA verder ontwikkel word. Foto: (Kyodo News via AP) Uruguay, wat ook nog in sy kinderskoene as ŉ beroepspan is, het vroeër verras toe hy Fidji geklop het. Uruguay is nie meer die span wat met 134 – 3 in 2005 deur die Bokke geklop is nie, wat daarop uit is om negatief te wees nie, besit stadig te maak, die telling so laag as moontlik te hou en van skop-en-storm-taktiek gebruik te maak nie. Hulle het nou vinnige, bekwame voor- en agterspelers wat mekaar aanvul. Wallis, wat 13 veranderinge aan die span gemaak het wat Dinsdag in ŉ fisieke wedstryd vir Fidji geklop het, begin al hoe sterker as ŉ aanspraakmaker op hoër louere na vore tree. Hulle het sekerlik vyf drieë teen Uruguay weggegooi met ŉ laaste vorentoe aangee of ŉ aanslaan. Wallis kom in aanstaande naweek se kwarteindronde teen Frankryk te staan en geoordeel aan hul diepte, spelskeppers en spelbrekers, behoort die Rooi Drake die halfeind te haal.